ઇન્દોરઃ ચેન્નઈ અને કોલકાતા વન ડેમાં ઓસ્ટ્રેલિયન બેટ્સમેનો માટે પરેશાનીનું કારણ બનેલા ટીમ ઇન્ડિયાના કાંડાના સ્પિનર યુઝવેન્દ્ર ચહલ અને કુલદીપ યાદવ આવતી કાલે ઇન્દોરમાં રમાનારી ત્રીજી મેચમાં પણ ઓસ્ટ્રેલિયન બેટ્સમેનોને ગરબે રમાડી શકે છે, કારણ કે પીચ ક્યુરેટરના જણાવ્યા અનુસાર પીચ પર ફક્ત કાંડાના સ્પિનરને ટર્ન મળવાની શક્યતા છે. અહીંના પીચ ક્યુરેટર સમંદરસિંહ ચૌહાણે કહ્યું, ”આ બેટિંગ માટે અનુકૂળ પીચ હશે. હું એવું તો ના કહી શકું કે કેટલો સ્કોર બનશે, પરંતુ આ મોટા સ્કોરવાળી મેચ બની શકે છે. આ સાથે જ બોલર્સ માટે પણ આમાં ઘણી તક રહેશે.”